Odločba Sveta

z dne 7. aprila 1987

o spremembi direktiv 64/432/EGS in 72/461/EGS glede nekaterih ukrepov v zvezi s prašičjo kugo

(87/231/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti in zlasti člena 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker je Direktiva Sveta 64/432/EGS z dne 26. junija 1964 o problemih v zvezi z zdravstvenim varstvom živali, ki vplivajo na trgovino z govedom in prašiči znotraj Skupnosti [4], kakor je bila nazadnje spremenjena z Uredbo (EGS) št. 3768/85 [5], opredelila pogoje, ki jih morajo, glede klasične prašičje kuge, izpolnjevati živi prašiči, namenjeni za trgovino znotraj Skupnosti;

ker Direktiva Sveta 72/461/EGS z dne 12. decembra 1972 o problemih v zvezi z zdravstvenim varstvom živali, ki vplivajo na trgovino s svežim mesom znotraj Skupnosti [6], kakor je bila nazadnje spremenjena z Direktivo 87/64/EGS [7], opredeljuje jamstva, ki jih mora, glede prašičje kuge, izpolnjevati sveže meso prašičev, namenjeno za trgovino znotraj Skupnosti;

ker so nekatere države članice z nacionalnimi programi izkoreninjenja klasične prašičje kuge, uvedenimi v okviru ukrepa Skupnosti, popolnoma izkoreninile bolezen in lahko zahtevajo, da se štejejo za uradno proste klasične prašičje kuge; ker jim je zaradi tega z vidika negativnih učinkov te bolezni na produktivnost njihovih čred prašičev in dohodek zaposlenih v tem sektorju treba dati možnost ohranitve tega statusa in preprečevanja ponovnega pojava bolezni na njihovem ozemlju s krepitvijo jamstev, ki jih lahko imajo glede trgovine z zadevnimi proizvodi;

ker je uporaba teh določb omejena, dokler Svet ne odloči o ukrepih za boj proti klasični prašičji kugi,

SPREJEL NASLEDNJO ODLOČBO:

Člen 1

Direktiva 64/432/EGS se spremeni:

1. Prvi stavek člena 4b(1) se nadomesti z:

"Države članice, ki so uradno proste prašičje kuge, ne smejo nasprotovati vnosu prašičev na svoje ozemlje, če ti prihajajo iz:"

2. Člen 4b(2) se nadomesti z:

"2. Ta člen se uporablja do 31. decembra 1988."

3. Člen 4b(3) se črta.

4. Točko F člena 7(1) se nadomesti z:

"F. V primeru prašičev za razplod ali proizvodnjo, ne glede na člen 3(4) in do 31. decembra 1988, živali, ki so bile cepljene proti prašičji kugi. Takšne živali morajo imeti posebno oznako in biti namenjene na gospodarstva, na katerih se živali sistematsko cepi proti prašičji kugi."

Člen 2

Direktiva 72/461/EGS se spremeni:

1. V členu 13a(1) se prvi stavek nadomesti z:

"1. Države članice, ki so uradno proste prašičje kuge, ne smejo nasprotovati vnosu svežega mesa prašičev na svoje ozemlje iz druge države članice, če je to meso pridobljeno od:".

2. V členu 13a(1)(i) se besede "člen 4c(1)" nadomestijo z besedami "člen 4b(1)".

3. V prvem in drugem pododstavku člena 13a(3) se datum "31. december 1987" nadomesti z datumom "31. december 1988".

Člen 3

Pred 1. novembrom 1987 Svet na predlog Komisije s kvalificirano večino odloči o razširitvah, predvidenih v členu 4b in členu 7(1)(F) Direktive 64/432/EGS in členu 13a Direktive 72/461/EGS.

Člen 4

Države članice sprejmejo zakone in druge predpise, potrebne za uskladitev s to odločbo, najpozneje do 31. decembra 1987 in o tem takoj obvestijo Komisijo.

Člen 5

Ta odločba je naslovljena na države članice.

V Luxembourgu, 7. aprila 1987

Za Svet

Predsednik

Ph. Maystadt

[1] UL C 295, 21.11.1986, str. 8.

[2] UL C 76, 23.3.1987.

[3] UL C 83, 30.3.1987, str. 3.

[4] UL 121, 29.7.1964, str. 1977/64.

[5] UL L 362, 31.12.1985, str. 8.

[6] UL L 302, 31.12.1972, str. 28.

[7] UL L 34, 5.2.1987, str. 52.

--------------------------------------------------